Valmieras Kultūras centrs

Erudīcijas spēle "Zini! Mini! Uzzini!"
2023-11-21 18:30 - 21:00 (Europe/Helsinki) | Valmieras Kultūras centrs, Rīgas iela 10, Valmiera, Latvija
Erudīcijas spēles “Zini! Mini! Uzzini!” piektās sezonas trešā spēle jau klāt!
Tiksimies 21. novembrī plkst. 18.30 Valmieras Kultūras centrā!
Lai spēle būtu patīkamāka, aicinām līdzi ņemt savus iecienītākos našķus un dzērienus.
Biļetes uz 21.novembra spēli jau izpārdotas! Taču informējam, ka 21.novembrī plkst. 17.30 Valmieras Kultūras centra kasē sāksies biļešu tirdzniecība uz 13.decembra spēli.
Mūsu atbalstītāji: Baseins “Rifs”, Berga vīns, Brain games, Kino “Gaisma”, Latvijas Leļļu teātris, Latvijas Nacionālā opera un balets, Līgatnes tīklu parks, Livo, LU Botāniskais dārzs, MareCrafts, Mežpils alus, Neputns, Rūjienas saldējums, Saules rasa, Saules sveces, Siguldas zoodārzs, Vaidava ceramics, Valmieras peldbaseins, Valmieras teātris, Very Berry.
Spēli organizē: Valmieras Kultūras centrs, VIJA CREATIVE.
Uz tikšanos spēlē!

ATCELTS! Grupas "Trad.Attack!" (Igaunija) koncerts
2023-11-25 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
Uzmanību! Grupas TRAD.ATTACK! koncerts atcelts!

Informācija par iegādātajām biļetēm:
• Interneta veikalā www.bilesuparadize.lv iegādāto biļešu nauda to nominālvērtībā tiek reversēta trīs darba dienu laikā uz biļešu pircēja bankas kontu (bez klienta pieprasījuma).
• “Biļešu Paradīzes” kasēs iegādātās biļetes pret naudu biļetes nominālvērtībā var atgriezt jebkurā “Biļešu Paradīzes” kasē.

Organizatori atvainojas par sagādātajām neērtībām!

***

25. novembrī plkst. 19.00 Valmieras Kultūras centrā koncertēs mūsu ziemeļu kaimiņvalsts Igaunijas titulētākā folkmūzikas apvienība Trad.Attack!. Tā ir grupa, kas atgriež igauņu folkmūzikas enerģiju, tīrību un patiesumu, mūzikā veiksmīgi apvienojot bagātīgo pagātnes mantojuma sajūtu un mūsdienīgus tehniskos risinājumus. „Trad.Attack!” skanējumā savijas pārliecinošs vokālais sniegums ar igauņu dūdām, saksofonu, perkusijām un citiem instrumentiem.
Trad.Attack! izvirzītais mērķis – sevi nemitīgi izaicināt, pārsteidzot gan pašiem sevi, gan savus fanus. Deviņu gadu laikā grupa ir izdevusi piecus studijas un trīs digitālos albumus. Viņu jaunākais albums “Bring It On” tika izdots 2023. gada martā. Albums atspoguļo pārmaiņas gan grupas biedros, gan apkārtējā pasaulē. Ar jauno albumu grupa paplašina savu pasauli un meklē jaunas skaņas. Grupas dalībnieku muzikālie ceļi krustojušies ar vairākiem mūziķiem no Igaunijas un citām valstīm, piemēram, ar gruzīnu vokālo ansambli “Iberi”, kanādiešu folkpopa grupu “The East Pointers”, grupas “Yemen Blues” dibinātāju, Izraēlā dzimušo mūziķi Ravidu Kahalani un citiem. Vienlaikus Trad.Attack! neaizmirst savas saknes – paliek uzticīgi tam, kas viņi ir un tam, kas šo grupu padara tik īpašu.
Trad.Attack!, kas pirms deviņiem gadiem kā spilgta komēta ielidoja Igaunijas mūzikas apritē, izvirzīja muzikālo mērķi – uzstāties ikvienā pasaules valstī, lai dalītos īstā un sirsnīgā mūzikā ar cilvēkiem visā pasaulē. Šobrīd viņi jau uzstājušies 38 valstīs un teju visos kontinentos, koncertējot Vudfordas folkfestivālā (Austrālija), Womad (Lielbritānija un Čīle), Rainforest World Music festivālā (Malaizija), Vankūveras folkloras festivālā (Kanāda) un citviet. Arī savā dzimtajā Igaunijā grupa dodas koncerttūrēs un uzstājas plaši apmeklētos koncertos. Trad.Attack! darbs un muzikālās aktivitātes Igaunijā ir atzītas un novērtētas ar 29 mūzikas balvām, tostarp “Gada grupa” un “Gada albums”.
“Trad.Attack! ir kā ugunsbumba, kā svaiga greipfrūtu sula, viņi ieslēdz dzīvi – ar viņiem vajag sākt ik rītu!” saka Helena Sildna, Tallinas Mūzikas nedēļas organizatore.
Biļetes cena: 15-25 EUR. Ar Valmieras kultūras karti 1 EUR atlaide no biļetes cenas, “Goda Ģimene” atlaide – 20%. Biļetes var iegādāties “Biļešu Paradīze” kasēs un elektroniski www.bilesuparadize.lv .

Koncerts "Plecu pie pleca"
2023-11-30 18:30 - 19:30 | Valmieras Kultūras centra lielā zāle, Rīgas iela 10, Valmiera, Latvija
Ceturtdien, 30. novembrī, plkst. 18.30 Valmieras Kultūras centrā visi interesenti aicināti uz koncertu “Plecu pie pleca”. Šajā koncertā plecu pie pleca kopā ar Jāzepa Vītola Latvijas Mūzikas akadēmijas /JVLMA/ simfonisko orķestri muzicēs Valmieras, Strenču un Rūjienas Mūzikas skolas audzēkņi.
Īpašs piedzīvojums mūzikas skolu audzēkņiem būs ne tikai uzstāšanās kā orķestra mūziķiem, bet arī sadarbība ar orķestri kā solistiem. Vācu diriģenta Doriana Kailhaka (Dorian Keilhack) vadībā JVLMA simfoniskā orķestra priekšā stāsies Valmieras Mūzikas skolas audzēkņi: jaunā saksofonista Roberta Krūmiņa sniegumā skanēs Kloda Debisī “Bohēmiešu deja”, bet altiste Agnija Šatrovska kopā ar orķestri atskaņos Edmunda Severna “Poļu deju”.
Šogad jubileju atzīmējam vairākiem izciliem vācu romantisma komponistiem – Johannesam Brāmsam, Hektoram Berliozam un Maksam Bruham. Godinot jubilārus, koncertā izskanēs Hektora Berlioza “Rakoci maršs” no dramatiskās leģendas “Fausta pazudināšana”, Maksa Bruha Pirmais koncerts vijolei ar orķestri sol minorā, kurā vijoles solo spēlēs JVLMA asociētās profesores Terēzes Zībertes-Ijabas klases
studente Emīlija Bukša, un Johannesa Brāmsa Pirmā simfonija do minorā.
Koncertā ieeja bez maksas.
Koncertu sēriju “Plecu pie pleca” JVLMA simfoniskais orķestris īsteno kopš 2019. gada. Uzstājoties Latvijas reģionos, vienā vai vairākos koncerta skaņdarbos studentu orķestrim pievienojas vietējās mūzikas skolas un tuvākās apkārtnes mūzikas skolu audzēkņi. Šāda koncepcija sniedz būtiskus ieguvumus tieši skolēniem – iespēju gūt praktisku un radošu pieredzi lielā mākslinieciskā kolektīvā. Ar šo iniciatīvu tiek vairota skolēnu interese par mūziķa profesiju, savukārt, JVLMA studentiem tā ir ļoti laba koncertprakse un papildinājums pedagoģiskajām iemaņām. Redzot skolēnu aizrautību un vēlmi muzicēt, patiešām ir gandarījums par šo projektu. Lielu pateicību ir pelnījuši pedagogi, kuri spēj motivēt un iedvesmot jaunos mūziķus.
Projekts “Plecu pie pleca” tiek īstenots, pateicoties Valsts kultūrkapitāla fonda atbalstam.
Informāciju sagatavoja
JVLMA projektu vadītāja Anita Alksne

Koncerts "Jauna jauda"
2023-12-01 18:00 - 21:00 | Valmieras Kultūras centra lielā zāle, Rīgas iela 10, Valmiera, Latvija
1.decembrī plkst. 18.00 ar skaļu, dinamisku un jaudīgu vakaru iesāksim koncertciklu “Jauna jauda”. Pasākums domāts tiem, kuri ir un jūtas jauni un traki, gatavi dažādām mūzikas sintēzēm un jaunākajām tendencēm. Smagais metāls, garāžroks un oldshool rokenrols – tik intensīvās krāsās iekrāsots būs “Jauna jauda” koncerts, kurā uz skatuves kāps četras grupas – metāla apvienība “NUVO”, grupa “Ilonas Maska”, smagā metāla grupa “MenTeM” un “Quickstrike”.
Valmieras metāla apvienība “NUVO” ir savdabīgs divu cilvēku projekts, kas sevī ietver mūziķus no tādām grupām kā “Ambrosia”, “ORĶ”, “Banzai”, “SKYFORGER”. Grupas skanējumu var raksturot kā intensīvas un haotiskas metālmūzikas sakausējumu ar klasiskās mūzikas noskaņām. Dziesmas ir veidotas kā mazi stāstiņi, kas rosina iztēli un palīdz mazliet aizklīst pārdomās par dzīves ritējumu. “NUVO” aktīvi koncertē no 2012.gada un šobrīd nesteidzīgi strādā pie jauna albuma, kas solās būt pavisam jaunās skaņās. Grupa ir sniegusi koncertus gan Baltijas valstīs, gan arī ārpus tām, prezentējot savu pirmo veikumu – “Laiks ir asinīs”. Tas ir ieguvis 2018.gada Latvijas metālmūzikas gada balvu nominācijā “Gada debija”. Uz skatuves “NUVO” ir kāpuši kopā ar tādām grupām kā “THE BLACK DAHLIA MURDER”, “HEXIS”, “SKYFORGER”, “TESA”. Uzstāšanās tiek raksturotas kā emocionālas un enerģiskas.
Grupa “Ilonas Maska” ir no Valmieras, to 2023.gadā nodibināja domubiedri mūzikā – Kaspars, Kristaps un Oskars. Grupa spēlē garāžroku / pankroku, un tās muzikālās ietekmes sakņojas Latvijas andergraundā un deviņdesmito grandžā. Dziesmu saturā tiek ieaustas tēmas par cilvēku atkarību no mūsdienu tehnoloģijām, domu kontroli, procesiem sabiedrībā, kā arī eksistenciāliem jautājumiem. “Ilonas Maska” ir: Kaspars (ģitāra, balss), Kristaps (bass, balss) un Oskars (bungas).
“MenTeM” ir smagā metāla grupa, kas dibināta 2021.gadā Valmierā. Grupa spēlē sladžmetāla un grūvmetāla apvienojumu, iekļaujot arī progresīvās mūzikas elementus un zemus ģitāras skaņojumus. Grupa pašlaik strādā pie pirmā albuma, kura dziesmas varēs dzirdēt koncertā.
“Quickstrike” sevi raksturo: “”Quickstrike” ir autentiska oldschool rokenrola pieredze – skaļa, ugunsnedroša un bez robežām, aprokot mūsdienu vienveidīgās grupas zem zemes. Skaņa, šovs un viss, kas Tev jau sen pietrūka no veco laiku rokenrola, vienā priekšnesumā, kuru nevar atļauties laist garām!”
Koncerta “Jauna jauda” apmeklējums ir bez maksas, saņemot ieejas karti Valmieras Kultūras centra kasē. Tālrunis informācijai: 64207207.
Nākamais koncertcikla “Jauna jauda” pasākums gaidāms 14. februārī, kad Valmieras Kultūras centrā uzstāsies Patrisha, “Rīmdari” un mūsdienu deju grupa “Baltā”.

Ulda Marhileviča koncertprogramma «Gaismas atgriešanās»
2023-12-02 18:00 - 19:30 | Valmieras Kultūras centra lielā zāle, Rīgas iela 10, Valmiera, Latvija
6. oktobrī Liepājas koncertzālē «Lielais dzintars» šoruden pirmo reizi izskanēs komponista Ulda Marhileviča koncertprogramma «Gaismas atgriešanās«. To izdziedās un izspēlēs pats komponists, dziedātāji Ance Krauze (Gaisma) un Andris Ērglis (Tumsa), aktieris Gundars Grasbergs (Teicējs), kā arī pavadošā grupa un Jāzepa Mediņa Rīgas 1. mūzikas skolas zēnu koris diriģenta Romāna Vanaga vadībā. Programmu «Gaismas atgriešanās» varēs dzirdēt arī Kultūras centrā «Ulbrokas pērle», Slampes Kultūras pilī, VEF Kultūras pilī, Latgales vēstniecībā GORS un citviet Latvijā. Valmierā koncerts notiks 2.decembrī.
Komponists Uldis Marhilevičs par šo programmu stāsta: «Tā tapa 2001.gadā, kad diriģents Romāns Vanags man palūdza uzrakstīt kādu dziesmiņu viņa vadītajam zēnu korim. Metāmies kopā ar dziesmu tekstu autoru Guntaru Raču, un viņš atrada ļoti labu tēmu, kura ir mūžīga gaisma pret tumsu, gaismas cīņa ar tumsu. Kopš cikla tapšanas ir pagājis divdesmit viens gads, šodien mēs atkal dziedam šo ciklu, un tas visu pasaules notikumu un nežēlīgo karu kontekstā atkal ir tik aktuāls… Toreiz uzrakstījām dažas dziesmas, un sapratu, ka ir jāuzraksta vēl kaut kas, lai taptu pilnvērtīgs cikls. 2003. gadā skanēja šā cikla pirmatskaņojums, kurā piedalījās Zigfrīds Muktupāvels (Teicējs), Ance Krauze (Gaisma) un Mārtiņš Freimanis (Tumsa), kurš tieši pirms šī pasākuma nogrieza savus blondos matus un ar savu ārējo izskatu bija īsts Bucefāls un īsts Nelabais! Pēc diviem gadiem – 2005. gadā – cikls visā pilnībā izskanēja Mežaparkā, Skolēnu dziesmu un deju svētkos, kur solo tāpat dziedāja Ance Krauze un Mārtiņš Freimanis.
Gadiem ejot, ik pa laikam man kāds ir zvanījis un stāstījis, ka tajā un vai citā pilsētā atkal ir izskanējis šis uzvedums. Tagad, kad pagājuši vairāk nekā divdesmit gadu kopš cikla tapšanas, ir pienākusi jubilejas reize. Tā nu tapa ideja, ka varbūt to vajadzētu atzīmēt vēl nozīmīgāk un ka mēs varētu ciklu atskaņot vairākās Latvijas pilsētās – protams, iekļaujot vēl vairāk dziesmu. Arī Romāna Vanaga vadītajam zēnu korim pērn bija 40 gadu jubileja. Ceru, ka mums šo koncertuzvedumu izdosies izveidot krāšņu un teatralizētu, papildinot to ar gaismu spēlēm un ar kora dziesmām. Katrā pilsētā mums pievienosies kāds vietējais zēnu koris.»
Cikla tekstu autors, dzejnieks Guntars Račs, saka: «Mums ar Marhilu ir daudz kopdarbu, tostarp koriem un solistiem, taču cikls «Gaismas atgriešanās» ir īpašs darbs. Gan tāpēc, ka pirmais izpildītāju sastāvs bija izcils, gan tāpēc, ka šis ir muzikāli un tekstuāli saturīgākais mūsu kopdarbs, no kura katra dziesma arī atsevišķi izrādījusies dzīvotspējīga. Ļoti lepojos ar to, ka dziesmu cikls ir izturējis laika pārbaudi un piedzīvos jaunas izrādes. Pati tēma par gaismas atgriešanos arī krievijas un Ukrainas kara kontekstā ir īpaši aktuāla. Gaisma vienmēr atgriežas, lai cik tumša nešķistu ikdiena.»
Savukārt diriģents Romāns Vanags piebilst: «Mūsu kora sadarbība ar komponistu Uldi Marhileviču ir sena, dziļa un plaša, tāpēc ļoti priecājos par to, ka šajā rudenī un arī decembra sākumā – laikā, kad ārā kļūst tumšs – Latvijā skanēs viņa koncertprogramma «Gaismas atgriešanās». Tātad savā ziņā mēs būsim tādi gaismas nesēji. Interesanti, ka tieši šī programma mūsu zēnu kora priekšnesumā pirmoreiz skanēja pirms divdesmit gadiem, un arī tagad, kad jau izaugušas un korī nomainījušās vairākas zēnu paaudzes,
«Gaismas atgriešanās» joprojām ir aktuāla. Un otrs interesantais fakts – ka koncertā mums pievienosies dziedātāja Ance Krauze, kura bija pirmā šīs programmas soliste pirms divdesmit gadiem. Turklāt pašreiz Marhils šai programmai raksta jaunus skaņdarbus, kuri arī skanēs šajos koncertos.»
Ance Krauze: «Tās tiešām ir neaizmirstamas atmiņas, kā kopā ar Zigfrīdu Muktupāvelu un Mārtiņu Freimani šo ciklu dziedājām Skolēnu dziesmu un deju svētkos. Tāpēc, nenoliedzami, man šī programma saistās ar Mārtiņu Freimani, un ikreiz, kad skan kāda no cikla dziesmām, īpaši beidzamā – «Mēs varam kopā būt», kur bija Mārtiņa dziedājumi, uzreiz to atceros, un liekas, ka tas ir bijis pavisam nesen… Tāpēc atgriešanās pēc divdesmit gadiem šajā programmā būs interesanta, un arī šajos gados ik pa laikam kādu no cikla dziesmām ir nācies dziedāt kopā ar Uldi viņa rīkotajos koncertos Sakaslejas baznīcā, tāpat arī zēnu kora jubilejas koncertos esmu izdziedājusi šīs dziesmas. Tagad gan, kad ir bijis lielāks pārtraukums, redzēsim, kādas būs izjūtas, bet domāju, ka visnotaļ pozitīvas. Un noteikti arī būs atmiņas par to laiku,» uzsver dziedātāja Ance Krauze.

Senioru jauktā vokālā ansambļa “Dziesmotā senatne” un draugu Ziemassvētku ieskaņas koncerts "Adventes gaismā"
2023-12-03 14:00 - 15:30 | Kocēnu kultūras nams, Alejas iela 3, Kocēni
03.12. plkst. 14.00 Senioru jauktā vokālā ansambļa “Dziesmotā senatne” un draugu Ziemassvētku ieskaņas koncerts “Adventes gaismā” Kocēnu Kultūras namā
Ieeja bez maksas

Pūtēju orķestra "Signāls" koncerts "Mazu brīdi pirms"
2023-12-03 16:00 - 17:00 | Valmieras Kultūras centra lielā zāle, Rīgas iela 10, Valmiera, Latvija
3. decembrī plkst.16.00 Valmieras Kultūras centrā skanēs pūtēju orķestra “Signāls” koncerts “Mazu brīdi pirms”. Koncerta viesi – kamerkoris “Kaķi”.
Ieeja bez maksas, saņemot ieejas karti Valmieras Kultūras centra kasē

Ziemassvētku egles iedegšanas svētki
2023-12-03 17:00 - 17:45 | Laukums pie Valmieras Kultūras centra, Rīgas iela 10, Valmiera, Latvija
3. decembrī plkst.17.00 Ziemassvētku egles iedegšanas svētki. Laukumā pie Valmieras Kultūras centra

"Laimas" labdarības darbnīca
2023-12-06 18:30 - 20:00 | Valmieras Kultūras centrs, Rīgas iela 10, Valmiera, Latvija
“Laimas” labdarības namiņa projektā piedalās bērni no ģimenēm ar dažādiem sociālajiem statusiem – gan bērni no daudzbērnu, audžu, maznodrošinātām ģimenēm, gan bērni ar invaliditāti. Projekts tiek īstenots ciešā sadarbībā ar reģionu sociālajiem dienestiem.
Šajā gadā “Laima” labdarības namiņš rīko 10 labdarības darbnīcas visā Latvijā. Tajās visi kopīgi radīsim vārdu kartītes 1200 dāvanām.
Gaidīsim ikvienu 6.decembrī plkst. 18.30 Valmieras Kultūras centrā.
Dalība ir bez maksas.
Ja esi nolēmis kļūt par dāvanas sarūpētāju, aicinām iegādātās dāvanas bērniem nest uz darbnīcu, lai tās jau pavisam drīz sasniegtu bērnus.
Plašāka informācija un bērnu zīmētās kartītes www.laimasnamins.lv no 22. novembra.
Par projektu:
“Laimas” labdarības namiņš ir vieta, kur šo bērnu sapņi par Ziemassvētku dāvanām sastopas ar cilvēkiem, kuri ir gatavi tos piepildīt. Bērnu zīmētās kartītes glabā ļoti dažādus sapņus par Ziemassvētku dāvanām – sākot no ikdienā nepieciešamām lietām, kā apģērbs, apavi, gultas veļa, sporta tērpi un skolas somas, līdz lietām, kas noderīgas bērnu kvalitatīvai brīvā laika pavadīšanai un dažādu talantu izkopšanai, piemēram, slidas, florbola nūjas, velosipēdi un mūzikas instrumenti.
Vienpadsmit gadu laikā ar sabiedrības atbalstu esam sarūpējuši svētku dāvanas 12 220 bērniem visā Latvijā.
Darbnīca tapusi sadarbībā ar Valmieras Kultūras centru.
Pasākuma laikā tiks fotografēts. Uzņemtās fotogrāfijas var tikt izmantotas pasākuma publicitātei “Laima” sociālajos tīklos, mājas lapā laimasnamins.lv.

Ziemassvētku egles iedegšana Rubenē
2023-12-07 14:45 - 15:15 | Rubenes centrā
Rubenē
07.12. plkst. 14.45 Ziemassvētku egles iedegšana Rubenes centrā

Ziemassvētku egles iedegšanas svētki Kocēnos
2023-12-07 18:00 - 18:30 | Kocēni
Kocēnos
07.12. plkst. 18.00 Ziemassvētku egles iedegšanas svētki

Koncerts “Ar zelta palmu kannā”
2023-12-08 19:00 - 20:30 | Valmieras Kultūras centrs, Rīgas iela 10, Valmiera, Latvija
8.decembrī plkst.19 Valmieras Kultūras centrā izskanēs kinodziesmu koncerts «Ar zelta palmu kannā», kura režisors un scenārija autors ir lieliskais aktieris Mārtiņš Egliens, savukārt populāras dziesmas no filmām un TV seriāliem izdziedās Latvijas Nacionālā teātra aktieri Dita Lūriņa un Ainars Ančevskis, komponiste un dziedātāja Zane Dombrovska, aktieris un režisors Gundars Silakaktiņš, kā arī Dailes teātra aktieris Ģirts Ķesteris. Plānots, ka šoruden koncerts skanēs arī citviet Latvijā.
Koncerta programmā iekļautas dziesmas «Mazu, mazu rasas pili», «Mīļie puiši, labie puiši» no filmas «Īsa pamācība mīlēšanā», «Nakts dziesma« («Melnā vēža spīlēs»), «Viņi dejoja vienu vasaru» («Elpojiet dziļi»), «Dziesma nenosalst» («Limuzīns Jāņu nakts krāsā»), «Bez puišiem nevar tik un tā» («Vajadzīga soliste»), «Meitenes vēl pasakām tic» («Viņas melo labāk»), «Karakalpa dziesma» («Vella kalpi» u.c. zināmi un iemīļoti skaņdarbi. Par muzikālo pavadījumu koncertā rūpēsies instrumentālā grupa: Jānis Zvirgzdiņš (taustiņinstrumenti), Mārcis Vasiļevskis (ģitāra), Ralfs Arbidāns (bass), Anrijs Grinbergs (bungas).
«Ar mīlestību pret latviešu kino mūziku un tās ietekmi uz katra latvieša ikdienu un svētku dienām, ar vieglumu un humoru par kino likteni skarbos vēsturiskajos apstākļos. Īpašā balvu pasniegšanas ceremonijā atjaunosim vēsturisko taisnīgumu un izdalīsim visus
apbalvojumus, kas pelnīti pienākas latviešu kino mūzikai, bet pagājuši secen, jo bija laiks, kad «Lielais Kristaps» vēl nebija dzimis, «Oskars» – pārāk tālu, bet «Zelta palmas zars» nespēja pārliekties pār dzelžu sētu….» ar smaidu saka koncerta dalībnieki, piebilstot: «Tās būs dziesmas, kuras pazīstam un mīlam; jaunās skaņās ar veco labo garšu. Tā kā uz skatuves būs ne tikai teātra, bet arī seriālu aktieri, tad, protams, skanēs arī jaunākie hiti no TV novelēm.»
Biļetes uz koncertu var iegādāties «Biļešu Paradīzes» tīklā.

Sasildi Ukrainu!
2023-12-09 11:00 - 13:00 | Laukums pie Valmieras Kultūras centra, Rīgas iela 10, Valmiera, Latvija
Aukstais laiks un ziema būs nopietns pārbaudījums Ukrainas karavīriem un karadarbībā cietušajiem, tādēļ 9.decembrī no plkst. 11.00-13.00 pie Valmieras Kultūras centra norisināsies labdarības akcija “Sasildi Ukrainu!”.
Aicinām atbalstīt Ukrainu un ziedot cīņai par mieru un brīvību karavīriem un karadarbībā cietušajiem nepieciešamo:

adītas zeķes;
termoveļu un termozeķes vīriešiem;
guļammaisus un tūrisma paklājus ziemas apstākļiem;
pēdu un plaukstu sildītājus;
termosus un lukturus;
higiēnas preces (šampūns, dušas želeja, zobu birstes, skuvekļi, vīriešu dušas želejas, skūšanās putas, higiēniskās paketes, pamperi gan bērniem, gan pieaugušajiem).

Mantas 9.decembrī plkst. 11.00-13.00 varēs ziedot labdarības busiņā pie Valmieras Kultūras centra. Tālāk tās tiks nogādātas biedrībai “Tavi draugi” Rīgā. Sasildīsim Ukrainu kopā!

Ziemassvētku tirdziņš Valmierā
2023-12-09 11:00 - 15:00 | Vecpuišu parks
9. decembrī Valmierā, laukumā pie Kultūras centra, plkst. 11.00-15.00 norisināsies Ziemassvētku tirdziņš, kura laikā valmierieši un pilsētas viesi varēs sagaršot, aplūkot un pieskarties īstai svētku sajūtai. Tirgotāji parūpēsies, lai ikvienam tirdziņa apmeklētājam būtu iespēja iegādāties gardumus savam svētku galdam un jaukas dāvanas kā lieliem, tā maziem.
Tirgotāju pieteikšanās dalībai Ziemassvētku tirdziņā – līdz 17. novembrim, aizpildot elektronisko pieteikuma anketu Valmieras Kultūras centra mājaslapā www.vkc.lv. Īpaši tiek gaidīti tirgotāji, kuru sortimentā ir Ziemassvētku garšas, svētkiem atbilstošas dāvanas, kā arī dažādi adījumi, sveces un citi gada tumšajam un vēsajam laikam noderīgi produkti. Priekšroka tiek dota Valmieras novada mājražotājiem un amatniekiem. Pirms anketas aizpildīšanas lūgums rūpīgi iepazīties ar tirdziņa nolikumu, kas pieejams Valmieras Kultūras centra mājaslapā.
Papildus saziņai par tirdziņa norisi: Valmieras Kultūras centra kultūras projektu vadītāja Sintija Milberga, e-pasts: sintija.milberga@valmierasnovads.lv, tālrunis: 20436868.

Koru koncerts "Mieru dāvini sev"
2023-12-09 15:00 - 16:30 | Valmieras katoļu baznīcā
09.12. plkst.15.00 Koncerts “Mieru dāvini sev” Valmieras Romas katoļu baznīcā. Piedalīsies: vīru koris “Imanta”, sieviešu koris “Jumara”, sieviešu koris “Silvita”, vīru koris “Gaiziņš”, Jānis Jansons un pūšaminstrumentu spēles audzēkņi, koncertmeistare Aiva Tauriņa
Ieeja par ziedojumiem

Koncerts “Ziemas skaņa”
2023-12-09 19:00 - 20:30 | Kocēnu kultūras nams, Alejas iela 3, Kocēni
09.12. plkst. 19.00 Koncerts “Ziemas skaņa”. Piedalīsies: saksofonu ansamblis “Valmieras meitenes”, kamerkoris “Kaķi”, vokālais ansamblis “Imera”, muzikālā apvienība “Tepat”.
Koncerts notiks pie galdiņiem.
Ieeja bez maksas

Jauktā kora “Valmiera ” koncerts “Zvaigžņu gaismā”
2023-12-10 18:00 - 19:00 | Valmieras Sv. Sīmaņa baznīca
Valmieras Sv. Sīmaņa baznīcā
10.12. plkst.18.00 jauktā kora “Valmiera ” koncerts “Zvaigžņu gaismā”
Ieeja par ziedojumiem

Koncertu cikla “Mūzika Tev” koncertuzvedums “Kaķīša dzirnavas”
2023-12-12 12:00 - 13:00
“Reiz vecos laikos, kad tie labie gadi bij’, vienam kaķītim bij’ dzirnavas. Viņas gāja dien’ un nakti: murra, murra, murr…”
Tā sākās Kārļa Skalbes skaistā pasaka, kas godam kļuvusi par latviešu lasītāju visiemīļotāko grāmatu. Nu pasaka ieguvusi jaunas krāsas, pateicoties muzikālās apvienības “Raxtu Raxti” latviskajā stīgā sakņotajai mūzikai, horeogrāfes Lienes Gravas izaustajiem deju rakstiem un Gitas Straustiņas videomākslai.
Uz skatuves dzīvos tik daudzi pasakas tēli: Baltais kaķītis, Melnais runcis, velni, raganas, suns un govs, Pagraba meistara kundze un Inspektora kungs, vecais pavārs, princese Ilzīte un slimais Ķēniņš.
Marta Kristiāna Kalniņa un Kristīnes Kārkles-Kalniņas skanīgās balsis papildinās dūdas un akordeons, čells un mandolīna, ģitāra, sitaminstrumenti un pat senais harmonijs.
Koncerti Valmieras Kultūras centrā notiks 12. decembrī plkst. 12.00 un 14.00. Koncerti ir iekļauti Latvijas Skolas somas iniciatīvā.
Pieteikties var vēl uz koncertu plkst. 14.00.
Plašāka informācija un pieteikšanās: tālr. 26698338

Zini! Mini! Uzzini! Decembra spēle
2023-12-13 18:30 - 21:15 | Valmieras Kultūras centrs, Rīgas iela 10, Valmiera, Latvija
Erudīcijas spēles “Zini! Mini! Uzzini!” piektās sezonas ceturtā spēle jau drīzumā!
Tiksimies 13. decembrī plkst. 18.30 Valmieras Kultūras centrā!
Lai spēle būtu patīkamāka, aicinām līdzi ņemt savus iecienītākos našķus un dzērienus.
Biļetes Valmieras Kultūras centra kasē. 20EUR no komandas. Norēķini tikai skaidrā naudā.
Informācija par biļešu pieejamību – www.ziniminiuzzini.lv
Mūsu atbalstītāji: Baseins “Rifs”, Berga vīns, Brain games, Kino “Gaisma”, Latvijas Leļļu teātris, Latvijas Nacionālā opera un balets, Līgatnes tīklu parks, Livo, LU Botāniskais dārzs, MareCrafts, Mežpils alus, Neputns, Rūjienas saldējums, Saules rasa, Saules sveces, Siguldas zoodārzs, Vaidava ceramics, Valmieras peldbaseins, Valmieras teātris, Very Berry.
Spēli organizē: Valmieras Kultūras centrs, VIJA CREATIVE.
Uz tikšanos spēlē!

"Mikrofona aptaujai 55"
2023-12-14 19:00 - 21:00 | Valmieras Kultūras centra lielā zāle, Rīgas iela 10, Valmiera, Latvija
14. decembrī plkst. 19.00 Valmieras Kultūras centrā izskanēs koncertprogramma “Mikrofona aptaujai 55”.
“MIKROFONS” –savulaik iecienītākā Latvijas Radio programma. Pirms 55 gadiem pēc Gunāra Jākobsona ierosmes “Mikrofonā” aizsakās latviešu komponistu dziesmu aptauja, gūstot milzīgu popularitāti ne tikai Latvijā, bet arī pasaulē. Daudzi desmiti komponistu un mūziķu, desmitiem tūkstošu klausītāju balsoja par SAVU dziesmu, izvēloties Gada dziesmu – karalieni.
“Mikrofona” aptauja gadu gaitā pārtapa par latviešu tautas mazajiem Dziesmu svētkiem. Ar savu tautisko garu un vienotību tā veica ārkārtīgi svarīgu mūsu tautas nacionālās pašapziņas izkopšanas un veidošanas darbu, kas savu visaugstāko pakāpi sasniedza Atmodā.
55 gadi! Ir pienācis brīdis atkal būt kopā – latviešu dziesmai un klausītājam. Mums visiem. Lai atcerētos, veldzētos, baudītu, priecātos…
Krāšņs “Mikrofona” aptaujas 55 gadu jubilejas koncerts ar latviešu estrādes leģendām un spilgtākajiem jaunās paaudzes māksliniekiem uz vienas skatuves.
Koncertu vadīs leģendārie Latvijas radio raidījumu vadītāji – Gunārs Jākobsons un Lia Guļevska.
Biļetes: “Biļešu Paradīzē”

Tutas Jaunā gada koncertuzvedums "3, 2, 1, un lecam iekšā!"
2023-12-16 11:00 - 12:00 | Valmieras Kultūras centra lielā zāle, Rīgas iela 10, Valmiera, Latvija
Vai jūti? Ziema jau klauvē pie durvīm. Tuta un viņas uzticamie draugi to gaida ar nepacietību un prieku, jo tieši ziemā ar dziesmām un dāvanām atnāk gada vislīksmākie svētki – Ziemassvētki un Jaunais gads! Tu taču arī tos gaidi, vai ne? Mums ir priecīga vēsts – Jauno gadu Tuta, Lapsa, Feneks, Āpsītis un viņu muzikālie draugi atkal svinēs koncertā kopā ar bērniem.
Lai tiktu pie dāvanas, katrs koncerta dalībnieks rādīs, ko māk. Neizpaliks arī Jaungada nakts pārsteigumi – skatītājus gaida balets, burvju triki, rotaļas un liela jautrība. Skanēs gan bērnu iemīļotās dziesmiņas no raidījuma “Tutas lietas”, gan pasaulslaveni svētku skaņdarbi. Kopā ar Tutu un viņas rotaļu biedriem par svētku noskaņu rūpēsies iemīļotais lielisko mūziķu ansamblis. Visi viņi deg nepacietībā jau atkal satikt savus mazos draugus, “Tutas lietu” fanus.
Nu tad, visi reizē: – Trīs! Divi! Viens! Un lecam Jaunajā gadā iekšā!
Koncerts ir īpaši piemērots bērniem vecumā no 1 līdz 7 gadiem, tā ilgums 50 minūtes.
Ieejas biļete nepieciešama katram apmeklētājam neatkarīgi no vecuma. Latvijas goda ģimenēm, izmantojot apliecību “3+ karte”, sniegta iespēja iegādāties biļetes uz koncertu ar 15% atlaidi.
Koncertu organizē producents “Ausma”.
Informējam, ka pasākuma laikā tiks filmēts un fotografēts!

Tutas Jaunā gada koncertuzvedums “3, 2, 1, un lecam iekšā!”
2023-12-16 13:30 - 14:30 | Valmieras Kultūras centra lielā zāle, Rīgas iela 10, Valmiera, Latvija

Izrāde "Pifa Ziemassvētki"
2023-12-17 12:00 - 13:00 | Valmieras Kultūras centra lielā zāle, Rīgas iela 10, Valmiera, Latvija
2023. gada Ziemassvētku laiks būs brīnumu pilns, jo pie skatītājiem atgriežas “Pifa Ziemassvētki”! Tā ir aizraujoša muzikāla Ziemassvētku izrāde, kuras laikā skatītāji uzzinās, kā gada skaistākajiem svētkiem gatavojas Pifs, Herkuless, krustmāte Agate, krusttētiņš Tontons, Dudū un Pele. Izrādē skan Jāņa Petera un Ivara Vīgnera leģendārās dziesmas. Lomās – Edgars Lipors, Jānis Skanis, Laila Kirmuška, Jānis Kirmuška, u.c.
Izrāde ir iekļauta programmā “Latvijas Skolas soma”.
Biļetes uz izrādi jāiegādājas katram apmeklētājam.

PĀRCELTS! Trešās Adventes koncerts “Sijājas sniedziņš”
2023-12-17 16:00 - 17:30 | Kocēnu kultūras nams, Alejas iela 3, Kocēni
Uzmanību!
Viena no mūziķiem veselības stāvokļa dēļ 17.decembrī plānotais koncerts “Sijājas sniedziņš” tiek pārcelts uz 23.decembri plkst. 17.00 Kocēnu Kultūras namā. Iegādātās biļetes derīgas uz koncertu 23.decembrī.
Atvainojamies par sagādātajām neērtībām!
***
17.12. plkst. 16.00 Trešās Adventes koncerts “Sijājas sniedziņš”. Piedalīsies: duets “Mediante” un Renārs Veličko
Ieeja: 5 EUR, biļetes – “Biļešu Paradīzē” un pirms koncerta – Kocēnu Kultūras namā

NBS Štāba orķestra koncerts "Ziemas pasaka"
2023-12-19 19:00 - 20:00 | Valmieras Kultūras centra lielā zāle, Rīgas iela 10, Valmiera, Latvija
Tuvojoties Ziemassvētkiem, Nacionālo bruņoto spēku Štāba orķestris ielūdz gan lielos, gan mazos klausītājus kopīgā piedzīvojumā, apmeklējot aizraujošu koncertprogrammu “Ziemas pasaka”.
Orķestris uzstāsies 12. decembrī Dobeles pilsētas kultūras namā, 19. decembrī Valmieras Kultūras centrā un 20. decembrī Rīgas Latviešu biedrības namā. Visi koncerti būs bez ieejas maksas un sāksies plkst. 19.00. Uz koncertu Valmierā aicinām izņemt ieejas kartes, kas pieejamas Valmieras Kultūras centra kasē.
“Ne tikai Ziemassvētku vecītis ar savu rūķu draudzi, bet arī daudzi citi, dzīvojot savu ikdienišķu dzīvi, tuvojoties Ziemassvētkiem, mēdz piedzīvot kaut ko negaidītu un brīnišķīgu. Orķestra galdnieks Rinalds, trīs peles – Laura, Viktorija un Laura, eņģelis Dmitrijs, saldumus mīlošie orķestra klarnetisti, Gatis, kā arī filmu varoņi Kevins un Harijs būs tie, kuru neparastie piedzīvojumi ieraus mūs visus neaizmirstamā kopā būšanā,” stāsta diriģents kapteinis Aleksandrs Kreišmanis.
Nacionālo bruņoto spēku Štāba orķestris koncertos atskaņos ne tikai atpazīstamas Ziemassvētku kompozīcijas, bet arī aizraujošas melodijas no iecienītām kinofilmām, tostarp “Viens pats mājās” un “Harijs Poters”. Koncerta repertuārā ir iekļauti arī skaņdarbi solo instrumentiem, un pārsteidzoši priekšnesumi, piemēram, “Smilšpapīra koncerts”, kurā solists iejutīsies galdnieka lomā.
Nacionālo bruņoto spēku Štāba orķestris ir dibināts 1992. gada 3. februārī, un tā ir viena no atpazīstamākajām Latvijas armijas vienībām. Sabiedrībā orķestris visbiežāk asociējas ar valstī nozīmīgiem svētkiem un sarīkojumiem. Orķestra darbībā ir apvienotas vairākas funkcijas – ceremonijas, parādes, defilē programmu demonstrējumi, orķestra un kameransambļu koncerti.
Pastāvēšanas laikā Nacionālo bruņoto spēku Štāba orķestris ir piedalījies daudzos starptautiskos un pasaulē ievērojamos militārās mūzikas festivālos, kā arī sadarbojas ar atpazīstamiem diriģentiem, solistiem un kameransambļiem. Šogad orķestris ar panākumiem piedalījies Virdžīnijas Starptautiskajā defilē festivālā (Virginia International Tattoo) Norfolkā, Virdžīnijas štatā, ASV, kā arī Starptautiskajā NATO alianses dalībvalstu orķestru defilē festivālā “Military Tattoo Lithuania 2023” Viļņā, Lietuvā.

Kamerkora "Kaķi" Ziemassvētku koncerts
2023-12-22 19:00 - 20:00 | Valmieras Kultūras centra lielā zāle, Rīgas iela 10, Valmiera, Latvija
22.12. plkst. 19.00 Kamerkora “Kaķi” Ziemassvētku koncerts
Ieeja bez maksas, ieejas kartes saņemot Valmieras Kultūras centra kasē

Ziemassvētku vakara dievkalpojums un kora "Imera" Ziemassvētku koncerts
2023-12-24 18:00 - 19:00 | Rubenes baznīca
24.12. plkst.18.00 Ziemassvētku vakara dievkalpojums un kora “Imera” Ziemassvētku koncerts Rubenes baznīcā

Ziemassvētku koncerts un balle ar Ainaru Bumbieri
2023-12-26 16:00 - 20:00 | Valmieras Kultūras centra lielā zāle, Rīgas iela 10, Valmiera, Latvija
26. decembrī plkst. 16.00 Valmieras Kultūras centrā notiks Ziemassvētku koncerts un balle Valmieras novada senioriem ar Ainaru Bumbieri. Ja ir vēlēšanās, uz balli var ņemt līdzi groziņu ar uzkodām – būs iespēja sēdēt pie galdiņiem.
Ieeja bez maksas, saņemot ieejas karti Valmieras Kultūras centra kasē. Plašāka informācija pa tālruni 64207207.

Yamaha mūzikas skolas koncerts "Viss, ko es vēlos" (jaunāko grupu audzēkņi)
2023-12-28 11:00 - 12:30 | Valmieras Kultūras centra lielā zāle, Rīgas iela 10, Valmiera, Latvija
28.decembrī plkst. 11.00 Valmieras Kultūras centrā notiks Yamaha mūzikas skolas jaunāko grupu audzēkņu koncerts “Viss, ko es vēlos”.
Biļetes – “Biļešu Paradīzē”

Yamaha mūzikas skolas koncerts "Viss, ko es vēlos" (vecāko grupu audzēkņi)
2023-12-28 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
28.decembrī plkst.19.00 Valmieras Kultūras centrā notiks Yamaha mūzikas skolas vecāko grupu audzēkņu koncerts “Viss, ko es vēlos”.
Biļetes – “Biļešu Paradīzē”
